જંગલમાં એક દશ્ય સર્જાતું હોય છે. એક સિંહની સામે એક હરણ. સિંહ પણ એકલો છે. હરણ પણ એકલું છે. સિંહની સાથે કોઈ નથી, પરંતુ સિંહ અડોલ છે. હરણની સાથે કોઈ નથી, પરંતુ હરણ ધ્રૂજી રહ્યું છે. ફકત સથવારો ન હોવાની પીડાને લીધે તમે સાવ એકલવાયા બની ન શકો. તમે આ પરિસ્થિતિને તટસ્થભાવે જોવાનું શરૂ કરો. તમે દુઃખી છો માટે તમને એકલા રહેવાનું ગમતું નથી તેવું બની શકે છે. તમારું દુઃખ તમારી વિચારસરણીમાંથી આવ્યું છે. તમે તેમાં ફેરફાર કરો. તમારા મનનું દુઃખ તમારા જ વિચારો દ્વારા ઘટશે. આમાં ડૉક્ટરનું માર્ગદર્શન ઘણું કામ લાગશે. ડૉક્ટર મગજની દવા આપશે એ અર્થમાં તમે મગજના દર્દી બની જતા નથી. ઘવાયેલી ભાવના લઈને જીવનારા કરોડો લોકોમાંથી થોડાક લાખ લોકો જ દવા કરાવે છે અને સ્વસ્થ બની જાય છે. જે લોકો દવા નથી કરાવતા તે મગજના દર્દી બની જાય છે. તમે લાખોમાં એક છો. તમે કરોડોમાં એક નથી.